kardosdrur/scandi-wiki huggingface dataset:
Emil Nielsen (håndboldspiller)

Emil Nielsen (født 10. marts 1997) er en dansk håndboldspiller, der spiller som målvogter i den spanske klub FC Barcelona og for Danmarks herrehåndboldlandshold.

Karriere

Klubkarriere 
Emil Nielsen er opvokset i Aarhus med sin mor, og han begyndte at spille håndbold som 10-årig. Han fik sit gennembrud som blot 17-årig i Århus Håndbold og blev regnet som et stort talent med den danske 888-ligas bedste samlede redningsprocent i foråret 2016 (24. marts 2016) på 38 %. Hans karriere blev sat lidt tilbage, da han i slutningen af sæsonen 2015-16 blev ramt af meningitis. Han var ligeledes ude af stand til at spille kampe i begyndelsen af den følgende sæson, men var ikke desto mindre så eftertragtet, at han skrev en kontrakt med Skjern Håndbold fra sommeren 2017.

I 2019 betalte den franske klub HBC Nantes ifølge TV 2 Sports oplysninger i omegnen af en million kroner i overgangssum for at hente Nielsen fra Skjern. Han fik stor succes i Frankrig, og i sommeren 2022 skiftede Emil Nielsen til spanske FC Barcelona, som han har kontrakt med til 2025.

Landsholdskarriere 

Nielsen var med på U/18-landsholdet, der blev nummer fire ved EM i 2014, og her blev han valgt til bedste målmand og kom med på All Star-holdet.

Han fik debut på A-landsholdet i foråret 2018, men har i en årrække stået i skyggen af især Niklas Landin og Kevin Møller.

Referencer

Eksterne henvisninger 
  

Håndboldspillere fra Danmark
Personer fra Aarhus
Håndboldspillere fra Århus Håndbold
Håndboldspillere fra Skjern Håndbold
Håndboldspillere fra HBC Nantes
Håndboldspillere fra FC Barcelona Handbol
Labenz

Labenz er en kommune i det nordlige Tyskland, beliggende i Amt Sandesneben-Nusse i den nordvestlige del af Kreis Herzogtum Lauenburg. Kreis Herzogtum Lauenburg ligger i delstaten Slesvig-Holsten.

Geografi 
Labenz ligger omkring 35 km nordøst for Hamborg, 13 kilometer nordvest for Mölln og cirka 15 km vest for Ratzeburg.

Eksterne kilder/henvisninger 

 
 Kommunens websted.
 Kommunen side på amtets websted.
 Statistikamt Nord – Bevölkerung der Gemeinden in Schleswig-Holstein 4. Quartal 2014 (XLSX-Data) (Fortschreibung auf Basis des Zensus 2011)

Byer i Slesvig-Holsten
Byer i Kreis Herzogtum Lauenburg
Lankau

Lankau er en kommune i det nordlige Tyskland, beliggende i Amt Sandesneben-Nusse i den nordvestlige del af Kreis Herzogtum Lauenburg. Kreis Herzogtum Lauenburg ligger i delstaten Slesvig-Holsten.

Geografi 
Lankau grænser mod vest til Elbe-Lübeck-Kanal og ligger omkring 40 km nordøst for Hamborg, 5 kilometer nord for Mölln og cirka 7 km sydvest for Ratzeburg.

Eksterne kilder/henvisninger 

 
 Kommunens side på amtets websted.
 Statistikamt Nord – Bevölkerung der Gemeinden in Schleswig-Holstein 4. Quartal 2014 (XLSX-Data) (Fortschreibung auf Basis des Zensus 2011)

Byer i Slesvig-Holsten
Byer i Kreis Herzogtum Lauenburg
Suzuki Swift (flertydig)

Suzuki Swift kan henvise til flere forskellige bilmodeller fra Suzuki:
 En eksportversion af den japanske Suzuki Cultus, se Suzuki Swift
 Det japanske navn for modellen som i Europa hedder Suzuki Ignis
 Suzuki Swift, den nuværende generation i Japan, Europa, Asien og Australien
 Suzuki Swift+, en omdøbt version af Chevrolet Kalos i Canada

Se også
 Swift
Wolfgang Müller

Wolfgang Müller henviser til blandt andre:

 Wolfgang Müller (digter) (1816–1873) – tysk digter
 Wolfgang Müller (kunstner) (født 1957) – tysk kunstner
Wilhelm Konrad Hermann Müller

Wilhelm Konrad Hermann Müller (født 27. maj 1812 i Holzminden, død 4. januar 1890 i Göttingen) var en tysk germanist.

Müller blev 1845 ekstraordinær professor i tysk sprog og litteratur i Göttingen og fik 1856 et ordentligt professorat. Som lærer i germanistik udfoldede han en betydelig og anerkendt virksomhed. Han udgav for eksempel Geschichte und System der altdeutschen Religion (1844), Niedersächsische Sagen und Märchen, sammen med Georg Schambach (1855), Mythologie der deutschen Heldensage (1886), samt Zur Mythologie der griechischen und deutschen Heldensage (1889). Sammen med Friedrich Zarncke benyttede han Georg Friedrich Beneckes forarbejder til Mittelhochdeutsche Wörterbuch (4 bind, 1854—67).

Kilder 

 

Filologer fra Tyskland
Germanister
Professorer fra Tyskland
Ansatte ved Göttingens Universitet
Faglitterære forfattere fra Tyskland
Tysksprogede forfattere
Tyskere i 1800-tallet
Wilhelm Müller

Wilhelm Müller henviser til blandt andre:

 Wilhelm Müller (digter) (1794–1827) – tysk digter
 Wilhelm Müller (håndboldspiller) (1909–1984) – tysk håndboldspiller
 Wilhelm Konrad Hermann Müller (1812–1890) – tysk germanist
Formula One Group

Formula One Group er en gruppe af virksomheder, der er ansvarlige for at fremme Fédération Internationale de l'Automobiles (FIA) verdensmesterskab i Formel 1-serien, samt udnyttelse af sportens kommercielle rettigheder. Gruppen er ejet af Delta Topco, et Jersey-baseret selskab der primært er ejet af CVC Capital Partners, Waddell & Reed, og LBI Group. Resten af aktierne er ejet af Bernie Ecclestones family-trust, og finansielle rådgivere samt Ecclestone selv.

Eksterne henvisninger 
 Guidelines for the use of trade marks belonging to the Formula One group of companies  
 Portfolio: Formula One  på CVC Capital Partners webside 

Formel 1
Markedsføringsvirksomheder fra Storbritannien
Bilvirksomheder
Steinunn Valdís Óskarsdóttir

Steinunn Valdís Óskarsdóttir (født 7. april 1965) er en tidligere islandsk politiker fra Alliancen, der er tidligere borgmester i Reykjavík. Hun var borgmester fra 30. november 2004 til 13. juni 2006; hun tog over efter Þórólfur Árnasons afgang.

Politisk karriere 
Steinunn sad i Reykjavíks byråd 1994-2007. Hun blev valgt til Altinget for Reykjavík Nord-kredsen ved valget 12. maj 2007 og udtrådte efterfølgende af byrådet. Hendes sidste byrådsmøde var på kvindernes dag, 19. juni 2007.

Hun var næstformand i Alliancens altingsgruppe, formand for det almene udvalg ("hovedudvalget"), medlem af handelsudvalget og udvalget for transport og kommunikation, samt næstformand for Altinget 2009-10. Desuden var hun 2009-10 næstformand for den islandske delegation til Europarådets Parlamentariske Forsamling.

Afgang fra politik 
Óskarsdóttir modtog i 2006 13 millioner islandske kroner fra private firmaer til to primærvalgskampagner for hhv. byrådet og Altinget. Da dette senere kom frem førte det til anklager om korruption og bestikkelse. Steinum benægtede, at hun havde gjort noget uetisk, men opgav sin politiske karriere for ikke at skade partiet og forlod Altinget 1. juni 2010.

Noter

Eksterne henvisninger 
 Profil på Altingets netsted
 Europarådets netsted

Borgmestre fra Island
Altingsmedlemmer
Markús Örn Antonsson

Markús Örn Antonsson (født 25. maj 1943) er en islandsk journalist og politiker fra Selvstændighedspartiet, der er tidligere borgmester i Reykjavík, generaldirektør for RÚV og ambassadør i Canada.

Markús Örn blev student fra Menntaskólinn í Reykjavík 1965. Sideløbende med gymnasiet arbejdede han 1961-65 som deltidsjournalist og fotograf på Morgunblaðið. Han blev ansat i RÚV i 1965 og modtog undervisning i tv-journalistik og tv-produktion i Storbritannien og Sverige. Derefter var han som journalist og studievært med til at opbygge RÚVs tv-afdeling Ríkissjónvarpið i dennes pionerår fra 1966 til 1970.

Han begyndte sin politiske karriere som medlem af byrådet i Reykjavík 1970-85 og blev formand for byrådet 1983-85. Markús Örn var Selvstændighedspartiets gruppeformand og borgmester i Reykjavík fra 16. juli 1991 til 17. marts 1994, da han på grund af elendige opinionscifre afløstes af partifællen Árni Sigfússon bare 80 dage før kommunalvalget i 1994.

Markús Örn var medlem af Útvarpsráðið (Radiorådet) 1979-85, heraf dets formand 1983-85. I 1985-91 og 1998-2005 bestred han posten som generaldirektør for RÚV.

Han var Islands ambassadør i Canada 2005-08, og overtog hvervet som direktør for kulturhuset Þjóðmenningarhúsið (nu Safnahúsið) 1. september 2008.

Privatliv 
Markús Örn Antonsson er gift og har to børn og to børnebørn. Siden 1983 er han medlem af Rotary.

Journalister fra Island
Borgmestre fra Island
Ambassadører fra Island
Diplomater fra Island
Islands ambassadør i Canada
Overskolestævnet

Overskolestævnet også kendt som OSS er en årlig, 4 dage lang, begivenhed der afholdes for overskolerne, fra de alle de store steinerskoler i Danmark. Stævnets afholdelse finder altid sted ved Kristi himmelfart og skifter placering mellem de forskellige steinerskoler fra år til år. 

I år finder det sted på Rudolf Steiner Skolen i Aarhus, bedre kendt som Syd Skolen. 

Deltagende på Overskolestævnet deltager i forskellige "workshops", eksempelvis kunst, parkour, basket, street art og lignende.
Derudover findes der flere konkurrencer, som "Mr. og Mrs. Steiner" og selvfølgelig den famøse volleyball turnering.

Overskolestævnet arrangeres af en gruppe af 1-5 repræsentanter fra hver overskole, uden indflydelse fra lærer eller forældre.

Til at starte med var "stævnet" en gruppe unge mennesker fra primært Rudolf Steiner Skolen i Aarhus og Vidar Skolen i Gentofte som mødtes med jævne mellemrum.

Antroposofi
Frie grundskoler
Ólafur F. Magnússon

Ólafur Friðrik Magnússon (født 3. august 1952 i Akureyri) er en islandsk læge og tidligere lokalpolitiker fra Det Liberale Parti, der var borgmester i Reykjavík fra 24. januar 2008 til 21. august 2008. 

Ólafur Friðrik tog medicinsk embedseksamen fra Islands Universitet i 1978 og afsluttede en speciallægeuddanelse i almen medicin i Sverige i 1984, hvorefter han nedsatte sig som praktiserende læge i Reykjavík.

Politisk karriere 
Ólafur Friðrik sad i Reykjavík byråd som suppleant for Selvstændighedspartiet 1990-98, hvorefter han blev fast byrådsmedlem efter valget i 1998. I 2001 brød han med partiet pga. sin modstand mod store industri- og anlægsprojekter, særlig i det østlige Island, og deres effekter på miljøet. I 2002 og 2006 blev han valgt til byrådet for F-Listen, der var en fællesliste for Det Liberale Parti og uafhængige borgerlige.

I 2007 indgik Olafur en aftale med Alliancen, Venstrepartiet – De Grønne og Fremskridtspartiet om at gøre Dagur B. Eggertsson fra Alliancen til ny borgmester, men efter 102 dage brød Ólafur aftalen og dannede en ny koalition med Selvstændighedspartiet, hvorefter han overtog posten som borgmester. Ifølge koalitionsaftalen mellem Ólafur og Selvstændighedspartiet skulle han træde tilbage i marts 2009, hvorefter en repræsentant fra Selvstændighedspartiet ville overtage borgmesterposten, mens Ólafur i stedet skulle være formand for byrådets forretningsudvalg. I august 2008 brød koalitionen imidlertid sammen, og 21.august afløste Hanna Birna Kristjánsdóttir fra Selvstændighedspartiet Ólafur som Reykjavíks borgmester. Op til kommunalvalget i 2010 dannede Ólafur en ny fællesliste ved navn H-listen, men den fik kun 1.1% af stemmerne, og han opnåede ikke genvalg.

Kilder 
 Ólafs F. Magnússon på Reykjavík Kommunes netsted
 "Frétt um myndun meirihluta F-lista og D-lista" på mbl.is
 Artikel om Ólafur Friðrik på visir.is 

Borgmestre fra Island
Læger fra Island
Personer fra Akureyri
Linau

Linau er en kommune i det nordlige Tyskland, beliggende i Amt Sandesneben-Nusse i den nordvestlige del af Kreis Herzogtum Lauenburg. Kreis Herzogtum Lauenburg ligger i delstaten Slesvig-Holsten.

Geografi 
Linau ligger ved udkanten af Naturschutzgebiet Hahnheide, omkring 30 km nordøst for Hamborg, 13 kilometer vest for Mölln og cirka 19 km sydvest for Ratzeburg. Floden Bille har sit udspring i kommunen, lige nordvest for byen Linau.

I kommunen ligger ud over Linau, landsbyerne Bollweg, Diekkaten, Feilberg, Flachsröte og Linaubusch.

Eksterne kilder/henvisninger 

 
 Kommunens side på amtets websted.
 Statistikamt Nord – Bevölkerung der Gemeinden in Schleswig-Holstein 4. Quartal 2014 (XLSX-Data) (Fortschreibung auf Basis des Zensus 2011)

Byer i Slesvig-Holsten
Byer i Kreis Herzogtum Lauenburg
Loldiers of Odin

Loldiers of Odin er en finsk aktivistgruppe, hvis medlemmer klæder sig ud som klovne og parodierer den højreorienterede og invandrerfjendske gruppe Soldiers of Odin. Gruppen viste sig for første gang på gaderne i Tampere i januar 2016, hvor de dansede og sang ved siden af patruljerende Soldiers of Odin. Senere samme måned blev to medlemmer arresteret for at forstyrre en demonstration mod indvandring ved navn "Luk grænserne".

To medlemmer blev kendt skyldige i mindre lovovertrædelser: De fik bøder for at begå ikke-voldelige lovovertrædelser, såsom ulydighed overfor politiet og en ulovlig trussel mod en politiker.

Kilder

Eksterne henvisninger 
 

Klovner
Aktivister fra Finland
Soldiers of Odin

Soldiers of Odin (SOO) er en international anti-invandrer selvtægtsgruppe, der blev grundlagt i Kemi, Finland, som en reaktion på flygtningekrisen i Europa i 2015,  og nåede også til Danmark.

Historie 
Soldiers of Odin blev grundlagt i oktober 2015 i den nordfinske by Kemi, som befinder sig på en flygtningerute fra Sverige), som reaktion på et nærmest tidoblet antal af indvandrere i Finland i kølvandet på flygtningekrisen i Europa i 2015. 

Gruppens leder og grundlægger Mika Ranta, er en selverklæret nynazist og medlem af den finske modstandsbevægelse. og har forbindelser til den højreekstremistiske Nordiske modstandsbevægelse og en straffedom der stammer fra et racistisk motiveret overfald i 2005. 

Soldiers of Odin giver selv udtryk for et ønske om at forbedre folkets tryghed, hvis nødvendigt, ved at tage affære og ty til vold i truende situationer og ved at rapportere hændelser til politiet. Deres angivne formål er at beskytte folk, specielt kvinder, fra kriminelle indvandrere, men også "at hjælpe enhver uanset etnisk baggrund”. Soldiers of Odin har nægtet at være en racistisk eller nynazistisk gruppe i interviews og på deres offentlige Facebook side. 

Ifølge Yleisradio er der en hemmelig Facebook-side for udvalgte medlemmer fra Soldiers of Odin, hvor racisme og nazisympati er meget udbredt mellem de mest velstående medlemmer. Gruppens handlinger har skabt bekymringer omkring anti-indvandrings selvtægt.

Opdigtet anklage
Den 15. marts 2016 offentliggjorde Soldiers of Odin på deres Facebook-side at de havde blandet sig i en situation, hvor to mindreårige piger blev udsat af sexchikane af to flygtninge, hvor en lokal dame havde ringet til politiet for at arrestere flygtningene, hvorefter politiet havde takket Soldiers of Odin. Yderligere undersøgelse den 16. marts 2016 afslørede at hverken politiet eller tilskuere havde noget kendskab til begivenheden. Den 16. marts indrømmede Soldiers of Odin at en af deres medlemmer bare havde opdigtet hændelsen.

Modtagelse

Finland 
Den finske politikommissær Seppo Kolehmainen skabte frustration da han oprindeligt bød selvtægt velkommen. Den finske indenrigsminister, Petteri Orpo, udtalte at: "I Finland er det tjenestemænd som overvåger og passer på ordenen i samfundet. Det er en simpel regel og vi vil holde os til den." Den finske efterretningstjeneste mener at gruppen er foruroligende.
I Finland bliver gruppen ofte forbundet med den russiske propaganda.

Estland 
Den estiske statsminister Taavi Roivas sagde: “I Republikken Estland er lov og orden håndhævet af det estiske politi. Selvudråbte selvtægtsbander øger ikke det estiske folks tryghed på nogen som helst måde; snarere det stik modsatte.”

Danmark 
I Danmark udtalte tidligere justitsminister Søren Pind at "denne form for selvtægtslignende adfærd tjener ikke noget. Tværtimod vil det føre til, at bekymringer vokser, og konflikter eskalerer".

Se også 
 Loldiers of Odin

Kilder 

Organisationer
Auður Auðuns

Auður Auðuns (født 18. februar 1911 i Ísafjörður, død 19. oktober 1999) var en islandsk jurist og politiker fra Selvstændighedspartiet. Hun blev Islands første kvindelige jurist og kvindelige minister. Hun blev ligeledes 1959-60 den første kvindelige borgmester i Reykjavík, idet hun dog delte embedet med Geir Hallgrímsson.

Auður tog studentereksamen (stúdentspróf) fra Menntaskólinn í Reykjavík i 1929 og juridisk embedseksamen fra Háskóla Íslands i 1935. Hun var advokat for Mødrehjælpsnævnet (Mæðrastyrksnefnd) i Reykjavik 1940-1960. Auður sad i byrådet 1946-70. Hun var byrådsformand 1954-59 og 1960-70, samt borgmester i Reykjavik (sammen Geir Hallgrímsson) 19. november 1959 - 5. oktober 1960. I Radio- og TV-rådet (Utvarpsraðið ) 1975-78, og deltog 1967 og 1975 i den islandske delegation til FNs generalforsamling.

Hun var suppleant til Altinget 1947-48 og indvalgt for Reykjavík-kredsen 1959–74. Fra 10. oktober 1970 til 14. juli 1971 var hun justits- og kirkeminister i Jóhann Hafsteins regering.

Familie 
Auður var datter af Jón Auðun Jónsson, der var altingsmand for først Det Konservative Parti, og siden dets arvtager Selvstændighedspartiet, og dennes hustru Margrétar Guðrúnar Jónsdóttur. I 1936 giftede hun sig med højesteretssagfører Hermann Jónsson, og sammen fik de børnene Jón (1939), Einar (1942), Margréti (1949) og Árna (1954).

Eksterne henvisninger 
 Auður Auðuns biografi på Althingi.is

Advokater fra Island
Borgmestre fra Island
Altingsmedlemmer
Kommunalpolitikere fra Island
Wendelin Foerster

Wendelin Foerster (født 10. februar 1844 i Wildschütz ved Trautenau, død 18. maj 1915) var en tysk romanist.

Foerster studerede først teologi i Königgrätz (1861—65), derefter klassisk filologi i Wien (1865—67) og endelig romansk filologi, som han dyrkede resten af sit liv, og til hvis udvikling han har bidraget meget. Efter en studierejse i Frankrig og Italien blev han 1874 ansat ved det tyske universitet i Prag, hvorfra han 1876 kaldtes til Bonn, hvor han blev Diez' efterfølger som professor i romansk filologi. Han virkede her til 1908. Foerster har behandlet vigtige spørgsmål i de romanske sprogs historie, men han har dog særlig virket som udgiver og tekstkritiker. Han har givet mønsterværdige udgaver af en lang række ældre italienske, catalanske, spanske og franske tekster og desuden grundlagt og ledet Altfranzösische Bibliothek og Romanische Bibliothek. Hans hovedværk er udgaven af Chrétien de Troyes' samlede værker.

Kilder 

 

Romanister
Filologer fra Tyskland
Professorer fra Tyskland
Ansatte ved Prags Universitet
Ansatte ved Bonns Universitet
Tyskere i 1800-tallet
Tyskere i 1900-tallet
Wolfgang Müller (digter)

Wolfgang Müller, kaldet Müller von Königswinter (født 5. marts 1816 i Königswinter ved Rhinen, død 29. juni 1873 i Bad Neuenahr) var en tysk digter.

Han studerede lægevidenskab i Bonn og Berlin, besøgte Paris og nedsatte sig derefter som læge i Düsseldorf. I 1848 blev han valgt til medlem af Nationalforsamlingen i Frankfurt a. M., og tog 1853 bolig
i Köln, men opgav nu at praktisere for at leve af sin pen. Han udviklede sig til en frisk og formfuld rhinsk lyriker, der hentede sine emner fra Rhinens natur og sagn. Nævnes må især Rheinfahrt (1848), Gedichte, Balladen und Romanzen samt Oden der Gegenwart. Hans anonyme satire Heinrich Heine’s Höllenfahrt blev udgivet på ny langt efter hans død. Også som novellist og dramatiker har Müller forsøgt sig, og han har leveret interessante kritiske bidrag og erindringer til den rhinske forfatter- og digterskoles historie. Et udvalg af hans digte, Dichtungen eines rheinischen Poeten, udkom i 6 bind (1871—76). Hans Dramatische Werke udkom ligeledes i 6 bind (1872).

Kilder 

 

Digtere fra Tyskland
Tysksprogede forfattere
Tyskere i 1800-tallet
Árni Sigfússon

Árni Sigfússon (født 30. juli 1956 på Vestmannaeyjar) er en islandsk politiker og erhvervsmand. Han tilhører Selvstændighedspartiet og var i en kort periode i 1994 borgmester i Reykjavík, og 2002-14 borgmester i Reykjanesbær.

Uddannelse 
Han tog først en læreruddannelse fra Kennaraháskólan (Lærerhøjskolen) og fik efter studier i offentlig forvaltning en MPA fra University of Tennessee i 1986.

Politisk karriere 
Árni sad i bestyrelse for Selvstændighedspartiets ungdomsforeing i Reykjavík Heimdallur 1976-79 og var dens formand 1981-83. Han var formand for Sambandi ungra sjálfstæðismanna (SUS) (Selvstændighedspartiets Ungdom) 1987-89. Og senere formand for Selvstændighedspartiets lokalafdelinger i først Reykjavík og siden Reykjanesbær.

Han var byrådsmedlem i Reykjavík 1986-1999, og har både været formand for kommunens Socialudvalg og Sundhedsudvalg. Han fungerede som borgmester i hovedstaden i tre måneder før kommunalvalget i 1994, da Selvstændighedspartiet var kommet ned på meget lave opinionscifre under Markús Örn Antonssons borgmestertid. Det lykkedes ham at vende opinionen og sikre partiet 47% af stemmerne, men det rakte ikke til at beholde borgmesterposten, da den i nye fællesliste Reykjavíklisten fik et snævert flertal. Ingibjörg Sólrún Gísladóttir fra Reykjavíklisten blev derfor ny borgmester.

Han var borgmester i forstadskommunen Reykjanesbær 2002-14, og har været gruppeformand for Selvstændighedspartiet i byrådet siden 2002. Som lokalpolitiker har hans mærkesager været at højne standarden i folkeskolen og skabe nye vellønnede arbejdspladser indenfor de højteknologiske sektorer.

Erhvervskarriere 
Timelærer ved Vogaskólann i Reykjavík, mens han læste til lærer. Afdelingsleder i økonomiforvaltningen i Reykjavík 1986-88, adm. direktør for Stjórnunarfélagið (Lederforeningen) 1989-99 og adm. direktør for IT-selskabet Tæknival 1999-2001.

Øvrige tillidshverv 
Siden 1994 formand for Félags íslenzkra bifreiðaeigenda (FÍB) (Islandske bilejeres forening).

Familie 
Árni er søn af styrmand og senere værkfører Sigfús J. Árnason Johnsen og dennes hustru Kristína S. Þorsteinsdóttur. Han er gift med talepædagogen Bryndísi Guðmundsdóttur, og de er forældre til Aldís Kristín, Védís Hervör, Guðmund Egil og Sigfús Jóhann. Hans fem søskende har alle fremtrædende positioner i det islandske samfund.

 Þorsteinn Ingi Sigfússon, direktør for Nýsköpunarstofu
 Gylfi Sigfússon, direktør for Hf Eimskipafélags Íslands
 Margrét Sigfúsdóttir, selvstændig indretningsarkitekt
 Þór Sigfússon, direktør for Sjóvár
 Sif Sigfúsdóttir, byrådsmedlem i Reykjavík og marketingchef for det erhvervsøkonomiske fakultet ved Háskóli Íslands.

Eksterne henvisninger 
 profil på Heimaslóð

Erhvervsfolk fra Island
Borgmestre fra Island
Personer fra Vestmannaeyjar
Konservative fra Island
Fuck Me Jesus

Fuck Me Jesus er det svenske black metal-band Marduk's eneste demo, udgivet i juni 1991 på kassettebånd, og senere også på cd og lp. Demoen er berygtet for omslaget på genudgivelserne, der forestiller en nøgen kvinde, der onanerer med et krucifiks.

Spor 
 "Intro: Fuck Me Jesus" - 0:38
 "Departure from the Mortals" - 3:19
 "The Black..." - 4:05
 "Within the Abyss" - 3:39
 "Outro: Shut up and Suffer" - 0:59

Bonusnumre på 1999-genudgivelsen 
<li>"Dark Endless (re-recorded)" - 3:52
<li>"In Conspiracy With Satan" (Bathory cover) - 2:17
<li>"Woman of Dark Desires" (Bathory cover) - 4:30

Eksterne henvisninger 
 

Black metal-album
Album fra 1991
Demoer
Robert 1. af Frankrig

Robert 1. (født 15. august 860, død 15. juni 923) var konge af Det Vestfrankiske Rige, en forgænger for nutidens Frankrig, fra 922 til 923.

Robert var bror til Kong Odo 1. af Frankrig. Han blev i 922 valgt som modkonge mod Karl den Enfoldige, og i Slaget ved Soissons sejrede hans hær over Karl, men Robert faldt selv under slaget.

Robert tilhørte slægten Capetingerne. Hans barnebarn, Hugo Capet, blev konge i 987 og grundlagde Huset Capets uafbrudte kongerække, der regerede Frankrig frem til Den Franske Revolution.

Eksterne links 

Konger af Frankrig
Frankiske konger
Huset Capet
Nusfjord

Nusfjord er et af Norges ældste og bedst bevarede fiskerlejer. Det ligger på Flakstadøya i Flakstad kommune, Lofoten, Nordland. I Nusfjord har der været fiskeri siden midten af det 19. århundrede. Fiskerlejet blev i UNESCOs arkitekturbeskyttelsesår (1975) udpeget som et af tre pilotprojekter i Norge om bevarelse og synliggørelse af enestående træhusmiljøer.

Byen ligger nord for polarcirklen, og når solen går ned 9. december, står den først op igen 4. januar.

Eksterne henvisninger 

 
 Nusfjord på turliv.no

Byer i Nordland fylke
Flakstad